Sotsiaaldemokraadist riigikogu rahanduskomisjoni esimehe Rannar Vassiljevi hinnangul on IRL vanemapensioni küsimuses külvanud kohatult paanikat, sest sellega ei juhtuvat midagi.
"Vanemapensioni 10 eurot ühe lapse pealt kuus ühele lapsevanematest makstakse pensionilisana juba praegu ja makstakse ka edaspidi, selles korras midagi ei muutu. 1. jaanuarist 2015 pidi see summa suurenema 10 eurolt 15 euroni lapse pealt kuus. Viieeurone vanemapensioni tõus lükatakse edasi aastani 2018," rõhutas Vassiljev.
Ta kinnitas, et järgmisel aastal suurenevad pensionäride sissetulekud siiski keskmiselt 23 euro võrra kuus, sest tõuseb pensionite täiendav tulumaksuvabastuse määr.
"Kuni 2018. aastani teostab riik täiendavaid makseid teise pensionisambasse, mis kompenseerivad kriisiaastatel peatatud riigipoolsed maksed. See põhjustab pensionikulude olulise suurenemise, mistõttu ei ole vanemapensioni rakendamisele enne 2018. aastat rahalist katet," selgitas Vassiljev.